|  |
| --- |
| **Helyi**  **Esélyegyenlőségi**  **Program**  **Áttekintése** |
| **Budapest Főváros VII. Kerület Erzsébetváros Önkormányzata** |
| **[http://upload.wikimedia.org/wikipedia/commons/f/f3/VII._kerület_címere.jpg](http://www.google.hu/url?sa=i&source=images&cd=&cad=rja&docid=AjCcqzCmiXAmTM&tbnid=xXWPkB34LEJ6XM:&ved=0CAgQjRwwAA&url=http://commons.wikimedia.org/wiki/File:VII._ker%C3%BClet_c%C3%ADmere.jpg&ei=m6GQUZCgDImn4ATJoIDYBA&psig=AFQjCNG4bs69y_OilrdNf67b6lmOSsdIfg&ust=1368519451233537)**  **Jóváhagyta:**  **Budapest Főváros VII. kerület Erzsébetváros Önkormányzat Képviselő-testülete a /2017. (XI….) számú határozatával**  **2017. november** |

**Tartalomjegyzék**

Bevezetés3

1. A nők helyzete, esélyegyenlősége 3
2. A gyermekek helyzete, esélyegyenlősége 7
3. Az idősek helyzete, esélyegyenlősége 11
4. A fogyatékkal élők és egészségkárosodottak helyzete, esélyegyenlősége 13
5. A mélyszegénységben élők, romák helyzete, esélyegyenlősége 14

BEVEZETÉS

A hátrányos helyzetű társadalmi csoportok életkörülményeinek javítását szolgáló Helyi Esélyegyenlőségi Program (a továbbiakban: HEP) elkészítését az egyenlő bánásmódról és az esélyegyenlőség előmozdításáról szóló 2003. évi CXXV. törvény (továbbiakban: Ebktv.) 31. §-a írja elő a települési önkormányzatok számára. A törvény szerint a települési önkormányzat ötévente öt évre szóló HEP-et fogad el, melynek időarányos megvalósulását, illetve meghatározott helyzet esetleges megváltozását *kétévente át kell tekinteni*, az áttekintés kiterjed a lejárt határidejű intézkedések teljesülésére és eredményeinek felmérésére.

Erzsébetváros Önkormányzatának Képviselő-testülete a Helyi Esélyegyenlőségi Programját a *453/2013. (VI.26.)* számú határozatával elfogadta, mely dokumentum kitér a hátrányos helyzetű társadalmi csoportok - különös tekintettel a nők, a mélyszegénységben élők, romák, a fogyatékkal élő személyek, valamint a gyermekek és idősek csoportjára - oktatási, lakhatási, foglalkoztatási, egészségügyi és szociális helyzetére, illetve a helyzetelemzésen alapuló intézkedési tervben meghatározta a helyzetelemzés során feltárt problémák komplex kezelése érdekében szükséges intézkedéseket.

Jelen dokumentum a már elfogadásra került Erzsébetvárosi Helyi Esélyegyenlőségi Program Intézkedési Tervét kívánja áttekinteni.

1. **A nők helyzete, esélyegyenlősége**
2. **Beazonosított probléma:** A GYES-ről, GYED-ről való visszatérés nehézsége a munkaerőpiacra.

**Fejlesztési lehetőségek:** Rugalmas foglalkoztatás elősegítése. A gyermekintézmények nyitva tartásának optimalizálása. A „MASNI” tovább működtetése.

**Rugalmas foglalkoztatás elősegítése.** **A gyermekintézmények nyitva tartásának optimalizálása.**

Az elmúlt években egyre inkább körvonalazódott, hogy a törvényalkotók segíteni szeretnék a kisgyermekes szülők munkaerőpiacra való visszatérésének feltételeit. Évről-évre különböző kedvezményekkel próbálták arra ösztönözni a munkavállalókat és a munkáltatókat, hogy szülés után minél rugalmasabban tudjanak munkába állni az érintettek. Ezt elősegítve a törvények már 2014. január 01.-jétől lehetővé tették, hogy a gyermekgondozási díjban (GYED) részesülő szülő gyermeke 1 éves korának betöltése után korlátlan időben végezhessen keresőtevékenységet. A 2016.01.01-től legfontosabb változás, hogy ezt a kedvezményt kibővítették, hiszen most már a gyermek korától függetlenül lehet munkát végezni a GYED folyósítása alatt.

A törvényalkotók a munkavégzésre vonatkozó kedvezményt, a gyermekgondozást segítő ellátás (GYES) mellett végzett munkára is kiterjesztették. Így a családtámogatási törvény értelmében a GYES-ben részesülő személy már csak a gyermek fél éves koráig nem folytathat keresőtevékenységet, de utána elhelyezkedhet.

Erzsébetváros Önkormányzatának Képviselő-testülete 2014. december 17-én megtartott rendkívüli ülésén a 468/2014. (XII.17.) számú Képviselő-testületi határozatával döntött az óvodai nyitva tartás megváltoztatásáról.

Az óvodai nevelés a gyermek neveléséhez szükséges, a teljes óvodai életet magában foglaló foglalkozások keretében folyik, oly módon, hogy a teljes nyitva tartás ideje alatt a gyermekekkel minden csoportban óvodapedagógus foglalkozik, óvodapedagógusonként és csoportonként összesen napi két óra átfedési idővel.

Az óvodai ellátást biztosító intézményeink igénybevételéhez kerületi szinten kialakításra került egy egységes nyitva tartási rend, ezáltal az önkormányzat fenntartásában működő óvodák minden munkanap reggel 6.00 órától este 18.00 óráig tartanak nyitva, ezzel is segítve a családokat.

A kerületi bölcsődék nyáron felváltva 4 hetet, decemberben a Dob és a Lövölde Bölcsőde a két ünnep között zárva tart. Nevelés nélküli munkanap minden évben egy nap van, április 21-én, a Bölcsődék Napján, illetve ha ez hétvégére esik, akkor az azt követő első munkanapon.

A fent említett időszakokban ügyeletet igény esetén biztosítunk a gyermekeknek. Nyáron az épp nyitva tartó bölcsőde, két ünnep között a Városligeti Bölcsőde, április 21-én pedig összevont ügyelet van az arra épp kijelölt intézményben.

Az ügyeletet az eddigi évek tapasztalatai alapján csak a nyári zárás alatt vették igénybe a családok, két ünnep között és a Bölcsődék Napján nem volt rá szükség.

A kerületi bölcsődék szintén minden munkanap reggel 6.00 órától este 18.00 óráig tartanak nyitva.

***A „ MASNI” továbbműködtetése megvalósult az alábbiak szerint:***

A Bischitz Johanna Integrált Humán Szolgáltató Központ Erzsébetváros Önkormányzatának támogatásával 2014 októberében nyitotta meg új szolgáltató egységét, a MASNI (Munkaerő-piaci Aktivizálást Segítő Nőbarát Iroda) Irodát, melyet azóta is működtet és fenntart.

A MASNI, egy olyan munkaerő-piaci szolgáltatás, melynek célja a kerületben élő aktív korú, álláskereső nők foglalkoztatásának elősegítése:

* munkaerő-piacra történő be- illetve visszailleszkedés támogatása,
* munkahely megtartás és változtatás támogatása

A MASNI-ban alapvető szépségápolási szolgáltatásokat (fodrászat, kozmetikai kezelés, manikűr), pszichológiai-, életvezetési-, munkajogi- és stílus tanácsadást, továbbá a próbainterjú lehetőségét biztosítja az ügyfelek részére.

A MASNI szolgáltatásait azok a kerületben élő aktív korú, szociális hátrányos helyzetű, munkát kereső nők vehetik igénybe, akik együttműködnek a Bischitz Johanna Integrált Humán Szolgáltató Központ Fejlesztési Centrumával és annak foglalkoztatási tanácsadás szolgáltatását regisztrált ügyfélként igénybe veszik.

A foglalkoztatási tanácsadás szolgáltatás keretében tematikus tréningek, klubok és egyéni tanácsadások segítségével sajátítja el az ügyfél a sikeres álláskeresés alapjait, megtanul önéletrajzot, motivációs levelet írni és el is készíti ezeket.

A MASNI szépészeti szolgáltatásait az előzőekben felsorolt feltételeknek megfelelt ügyfél az alábbi esetekben veheti igénybe:

* a foglalkoztatási konzultáció első alkalmát követően, az állásjelentkezés elősegítése céljából,
* a személyes állásinterjú időpontot megelőzően, az állásszerzés támogatása céljából,
* utókövetés keretében a munkahelyi beilleszkedés és a munkahely megőrzésének támogatása érdekében.

A Fejlesztési Centrummal kötött együttműködési megállapodás értelmében a szolgáltatások igénybevétele térítésmentes.

A MASNI szolgáltatásaival a 2016 májusában nyílt hét keretében is ismerkedhettek a résztvevők, amikor is olyan programokon vehettek részt az előzetesen bejelentkezett hölgyek, mint a csoportos motivációs foglalkozás, munkajogi tanácsadás, alapvető szépészeti szolgáltatások és interaktív beszélgetés álláskeresés, munkavállalás témakörben. Szükség esetén a felsorolt szolgáltatások igénybevételének időtartamára gyermekfelügyeletről is tudnak gondoskodni.

1. **Beazonosított probléma:** A nők egészségének megőrzése.

**Fejlesztési lehetőségek:** Egészségügyi szűrőprogramok szervezése. Háziorvosok számára pályázat kiírása prevenciós eszközökre.

**Egészségügyi szűrőprogramok szervezése**

A vállalás teljesítéséhez a Bischitz Johanna Integrált Humán Szolgáltató Központ irányítása alatt álló több szervezeti egység szervezésében megvalósuló programok, projektek járultak hozzá az alábbiak szerint:

**A/** Egészségfejlesztési Pont szervezésében megvalósuló egészségügyi szűrőprogramok:

Erzsébetváros Önkormányzatának támogatásával 2016 novemberében nyílt meg a Bischitz Johanna Integrált Humán Szolgáltató Központ új irodája, az Egészségfejlesztési Pont. Az intézményi egység állandó, ingyenes szolgáltatásai közé tartoznak a csoportos gyógytornák, az egyéni és csoportos egészségpszichológiai foglalkozások, továbbá az irodában biztosított sporteszközök használata. Az állandó szolgáltatások mellett 2017-ben - az Egészségfejlesztési Pont szervezésében - mind a 33 kerületi háziorvosi körzetben kitelepülések valósultak meg, melyek helyszíne lakóházak, forgalmas közterek, közoktatási intézmények voltak. A kitelepülések célja az volt, hogy a lakosság megismerje az Egészségfejlesztési Pont és a Humán Szolgáltató egyéb szolgáltatásait, továbbá a figyelemfelhívás a rendszeres egészségügyi szűrések és az egészségtudatos életmód jelentőségére.

Azonos céllal, de plusz töltettel, világnapokhoz kapcsolódóan, minden hónapban egy szombaton vagy pénteki napon családi napok kerültek és kerülnek még megrendezésre az év hátra lévő részében az Akácfa utca 61. szám alatti Akácos udvarban. A résztvevők a kitelepüléseken és a családi napokon is számos program mellett ingyenes egészségügyi szűréseken (vércukor-, koleszterin-, vérnyomás-, testzsír-, véroxigén szintmérés; BMI kalkuláció) és tanácsadáson vehettek/vehetnek részt. A szűrések nem kizárólagosan a nők egészségmegőrzését célozták/célozzák, hiszen a szűrőprogramokon való részvétel nem került nem szerint korlátozásra, így a HEP felülvizsgálata során tett vállalás teljesítése mellett többletfeladat teljesítésére is sor került.

**B/** MASNI (Munkaerő-piaci Aktivizálást Segítő Nőbarát Iroda) projekt keretében megvalósuló „Összefogás a Női Egészségért” nevet viselő programsorozat:

A Bischitz Johanna Integrált Humán Szolgáltató Központ, az Egészséghídja Alapítvány, a Mályvavirág Alapítvány és a Női Egészségért Alapítvány közös összefogásában valósul meg a MASNI új projektje, a női egészségklub, melynek témái a nőket érintő leggyakoribb betegségekre épülnek: mellrák (08.29.), méhnyakrák (09.14.), endometriózis (09.20.). A klubfoglalkozásokon való részvétel minden nő részére ingyenes. Cél, hogy a program felhívja a figyelmet a nők egészségmegőrzésére, a résztvevők minél többet megtudjanak az őket érintő betegségek tüneteiről, diagnosztizálásáról, szövődményeiről, kezeléséről.

**Háziorvosok számára pályázat kiírása prevenciós eszközökre**

Erzsébetváros Önkormányzata egészségügyi szolgáltatókkal kötött ellátási szerződések útján gondoskodik a számára kötelező feladatot jelentő egészségügyi alapellátás biztosításáról. Az Önkormányzat kiemelt figyelmet fordít az ellátás magas színvonalának biztosítására és fenntartására, ezért a pályázat keretében támogatást nyújt a területi ellátási kötelezettséggel alapellátási tevékenységet végző háziorvosi szolgáltatók részére.

Budapest Főváros VII. kerület Erzsébetváros Önkormányzata a 2016. és a 2017. évi költségvetéséről szóló rendeletében egyaránt 6-6.000.000,- Ft-ot biztosított a háziorvosi szolgáltatók támogatására. A pályázati felhívás alapján az elnyerhető támogatás felső határa praxisonként 2016-ban bruttó 107.000,-Ft, 2017-ben bruttó 109.000,- Ft volt, a támogatás egyösszegű, előfinanszírozású, vissza nem térítendő támogatás.

Pályázni orvosi, beteg-edukációs és informatikai eszközök beszerzésére, a rendelő alapfelszereltségét jelentő bútorok megújítására, cseréjére, valamint gyógyszer tárolására alkalmas hűtőszekrényre, infokommunikációs fejlesztésekre és a meglévő infokommunikációs programok folyamatos biztosítására lehetett.

Az 2016. évben kiírt pályázati felhívásra 56 praxisból 45 praxis esetében érkezett pályázat.

2017. évben a pályázati felhívásra az Önkormányzattal szerződésben álló egészségügyi szolgáltatók által működtetett 55 praxisból szintén jelentős számban, 37 esetben került benyújtásra pályázati anyag. A tapasztalatok alapján elmondható, hogy a pályázat keretében támogatott beszerzések és fejlesztések nagymértékben hozzájárultak az alapellátás magas színvonalának fenntartásához.

1. **A gyermekek helyzete, esélyegyenlősége**
2. **Beazonosított probléma:** Magas a hátrányos családi körülmények között élő veszélyeztetett gyermekek száma.

**Fejlesztési lehetőségek:** Veszélyeztetettséget megelőző programok. A Területi Ellátási Modell hosszú távú fenntartása és működtetése.

A Család-és Gyermekjóléti Központ munkatársai közül többen elvégezték a „KIABÁL” nevű képzést, mely egy drog prevenciós társasjáték. Ennek keretében a kerületi iskolákban folyamatosan tartanak drog prevenciós előadásokat játékos formában. A prevenciós szerepvállalás az iskolai színtérre is kiterjedt, az iskolai szociális munka 2015. évben az iskolák mellett a bölcsődék számára is nyitottá vált, a 2016. évtől pedig – a jogszabályi kötelezésen túlmutatóan - az óvodák számára is elérhető.

A „vasárnapi ebéd” elnevezésű programban a gyermekeiket egyedül nevelő családok (15 fő) adományközvetítés keretében vehettek részt. A nyári szünidő alatt kirándulások és nyári tábor szervezésével igyekszik a Család-és Gyermekjóléti Központ a családokat, gyermekeket segíteni a szabadidő hasznos eltöltésében.

1. **Beazonosított probléma:** Csekély számú azon programok aránya, mely a kamaszokat szólítja meg.

**Fejlesztési lehetőségek:** Hetedhét Éjszakai Sport Klub munkájának támogatása, erősítése.

A célkitűzés megvalósult, a kerületi Kábítószer Egyeztető Fórum prevenciós kiadványokkal bővítette a Hés eszköztárát, de a program elérése alacsony, népszerűsítése továbbra is indokolt.

Az éjszakai sportklub program bekapcsolódott a több generációt célzó „Családi közösségi tér” programsorozatba, a csellengő fiatalok hasznos szabadidő eltöltését támogató klubnak a 2015. évtől már az Akácos udvar ad helyet. Az ünnepekhez kapcsolódó programok (Karácsony, Gyermeknap) rendszerint az Akácos udvarban kerültek megrendezésre a családi rendezvények és az éjszakai sportklub keretében. A gyermekek körében rendkívül népszerű a Firka elnevezésű képzőművészeti szakkör, mely rendszerint teljes kihasználtsággal – hozzávetőlegesen 20 fővel – fut alkalmanként.

A tanulássegítés szolgáltatás igénybevétele szintén eléri a szolgáltatási maximumot, és több kerületi diák családja érdeklődik a szolgáltatásról pusztán tanulmányi elmaradás okán is.

1. **Beazonosított probléma:** A gyermekek egészséges étkezése a családokban nem mindig megoldott

**Fejlesztési lehetőségek:** Az új jogszabályi előírásoknak megfelelő egészséges étkeztetés biztosítása, tájékoztatás az önkormányzat által nyújtott gyermekétkeztetési támogatásról.

A Kormány 2015 és 2017 között átfogó változtatásokat hajtott végre a gyermekétkeztetés támogatása terén, mely a gyermekek védelméről és a gyámügyi igazgatásról szóló 1997. évi XXXI. törvényben (a továbbiakban: Gyvt.) szabályozott gyermekétkeztetéssel, valamint a nyári gyermekétkeztetéssel összefüggő szabályozást is érintette.

2015 szeptemberétől a törvényi szabályozásnak köszönhetően kibővült azok köre, akik jelenleg 100%-ban ingyenesen vehetik igénybe a gyermekétkeztetést az óvodákban.

Az ingyenesség az alábbi jogosultságok megléte esetén vehető igénybe (normatív kedvezmények):

* rendszeres gyermekvédelmi kedvezményben megléte,
* a gyermektartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,
* a gyermek olyan családban él, amelyben három vagy több gyermeket nevelnek,
* a gyermek olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át, vagy
* nevelésbe vett gyermek.

A rendszeres gyermekvédelmi kedvezményben részesülő gyermekek száma 2015-ben 566 fő volt, valamint a jogszabályváltozás következtében 2015. szeptember 01. napjától az Önkormányzat fenntartásában lévő hét óvodában a gyermekek 90-95%-a ingyenesen étkezett és étkezik jelenleg is.

Ezeken túlmenően a Gyvt. 2015. évi szabályozása értelmében a gyermek lakóhelye szerint illetékes önkormányzat a gyermek egyéni rászorultsága alapján további gyermekenkénti kedvezményt állapíthatott meg.

A pénzbeli, természetbeni, valamint személyes gondoskodást nyújtó gyermekjóléti ellátásokról szóló 17/2013. (IV.30.) önkormányzati rendelet 11. §-a értelmében gyermekétkeztetési támogatás volt nyújtható azon kérelmezők részére, ahol a családban az egy főre jutó jövedelem nem haladta meg az érvényes öregségi nyugdíjminimum mindenkori legkisebb összegének 150%-át és a kedvezményezett gyermek részére az intézmény térítési díjat állapított meg.

2015-ben elenyésző számú, mindösszesen 10 család fordult ilyen típusú kérelemmel Önkormányzatunkhoz. A jogszabályi változásokra reagálva e támogatási forma megszűnt.

A jogszabályokban szabályozott gyermekétkeztetésen kívül 2015-ben és az azt megelőző években az emberi erőforrások minisztere a gyermekszegénység elleni program keretében a nyári étkeztetés biztosításának támogatására pályázatot írt ki. A pályázat keretén belül 2015. június 16. – augusztus 28. között 63 fő rendszeres gyermekvédelmi kedvezményben részesülő iskoláskorú gyermek részére került biztosításra napi egyszeri meleg étel. Az Önkormányzat ezen étkeztetésre fordított összeget a központi költségvetésből visszaigényelhette.

2016. január 01. napjától hatályba lépő módosításoknak köszönhetően maga a gyermekétkeztetés, mint támogatási forma kettévált

- intézményi gyermekétkeztetésre, és

- szünidei gyermekétkeztetésre.

A nyári gyermekétkeztetéshez biztosított pályázati formában történő igénybevételi forma megszűnt, ennek szabályozása a változásokkal törvényi keretek közé került.

Az intézményi gyermekétkeztetés a korábbi szabályozásnak megfelelően továbbra is 100%-ban ingyenesen igénybe vehető, az ingyenesség feltételei nem változtak sem 2016-ban, sem 2017-ben.

Ugyanakkor az új szabályozásként megjelenő szünidei gyermekétkeztetés során - azaz az óvoda zárva tartása, valamint az iskolában a nyári szünet és a tanítási szünetek időtartama alatt - az önkormányzatnak kötelező jelleggel kizárólag a rendszeres gyermekvédelmi kedvezményben részesülő hátrányos helyzetű, illetve halmozottan hátrányos helyzetű gyermekek részére szükséges biztosítania a déli meleg főétkezést. Az életbe lépő új szabályozás kimondja azt is, hogy az önkormányzat saját döntése és forrása alapján egyéb kedvezményezettek részére is biztosíthatja a szünidei gyermekétkeztetést.

A szünidei gyermekfelügyelet igénybevételekor a szülők szembesültek azzal, hogy a tanévben megszokottól eltérően ki kell fizetniük gyermekük szünidei napi étkeztetését, kivéve, ha a gyermek rendszeres gyermekvédelmi kedvezményben részesülő hátrányos helyzetű vagy halmozottan hátrányos helyzetű. Azonban fontos megemlíteni, hogy a jogszabály a hátrányos helyzetű és a halmozottan hátrányos helyzetű gyermekeknek is csak a szünidei napi ebédjét engedi meg a központi költségvetési támogatásból finanszírozni.

Önkormányzatunk Képviselő-testülete 2016-ban és 2017-ben is úgy döntött, hogy a kötelezően támogatott körön kívül egyéb kedvezményezettek részére is biztosítja a teljes napi ellátást. Ezért határozott úgy, hogy a nyári szünet teljes ideje alatt a hátrányos helyzetű; halmozottan hátrányos helyzetű rendszeres gyermekvédelmi kedvezményre jogosult gyermekek tízórai és uzsonna költségét, valamint a rendszeres gyermekvédelmi kedvezményben részesülő gyermekek egész napos étkezési költségét (tízórai+ebéd+uzsonna) biztosítja, továbbá az óvoda zárva tartásának időtartama alatt (téli szünetben) valamennyi igénybevevő gyermek részére az étkeztetést változatlan feltételekkel biztosítja.

Kerületünk mindhárom bölcsődéjébe járó gyermekek étkeztetéséről a Városligeti Bölcsőde főzőkonyhája gondoskodik. Az élelmezésvezető a szakmai vezetőkkel folyamatosan nyomon követi a hatályos jogszabályok változását és az Élelmiszerkönyv előírásait. Ezeket figyelembe véve, dietetikus bevonásával tervezi és valósítja meg az ellátott, három év alatti gyermekek napi étrendjét, mely a napi ajánlott tápanyagmennyiség 75%-át fedezi. A modern konyhatechnológiai eljárásoknak köszönhetően a gyermekek egészséges, tápanyag dús és vitaminban gazdag élelmiszert kapnak.

Szükség esetén a szakorvosi vélemény alapján diétás (szakorvosi véleménnyel megtámogatott) étkezés biztosítására is lehetőség van. Az ilyen ellátást igénylő gyermekek szüleivel napi kapcsolatban áll az intézmény.

Igény szerint az élelmezésvezető és a dietetikus személyes konzultációt tart a szülőknek. Lehetőség van elméleti síkon „betekintést nyerni” az ételkészítési eljárásokba, megismerni a modern technológiákat, speciális ételek elkészítését, helyettesítő termékek feltárásában is segítséget kaphatnak az érdeklődő szülők.

A családsegítők tájékoztató napot tartottak a szünidei étkeztetés kapcsán, a jogosultakat személyes megkeresés és intézményi konzultáció keretében is tájékoztatták. A szünidei étkeztetésen túl az ügyfelek számára elérhető az Ételt az Életért Alapítvány ingyenes meleg étel programja, továbbá a Lipóti pékség adományait is közvetíti az intézményi egység.

1. **Az idősek helyzete, esélyegyenlősége**
2. **Beazonosított probléma:** Az időskori népességen belül az elmagányosodás veszélye magas.

**Fejlesztési lehetőségek:**

* Generációs programok szervezése (Idősek klubja programjai, idősek tornája, senior tánc – lehetőségek biztosításának feltárása)
* Szociális és közművelődési szolgáltatások bővítése

A kerületben a közművelődési közfeladatokat ellátó ERöMŰVHÁZ Nonprofit Kft. programjai minden korosztály számára nyújtanak szabadidős programokat. Az „Utazó teaház” elnevezésű történelmi előadássorozat nagy népszerűségnek örvend a nyugdíjas korosztály körében, mely egyben találkozási, beszélgetési lehetőséget is biztosít a résztvevőknek. Emellett irodalmi, valamint vallási-erkölcsi témájú előadások is szerepelnek a művelődési ház kínálatában, amely szintén érdeklődésre adhat számot körükben. Ezen túlmenően a 2017-ben indult csí kung – tai chi tanfolyam is kiváló mozgáslehetőséget kínál a lakosság széles köre, így az idősebb korosztály számára is. Az ERöMŰVHÁZ a Wesselényi utcai székhelyén helyszínt biztosít továbbá a civil szervezetek – például népdalkör – részére is.

Továbbá a vállalás teljesítéséhez a Bischitz Johanna Integrált Humán Szolgáltató Központ irányítása alatt álló Idősek Nappali klubjai és az intézmény más szervezeti egységei, főleg a Fejlesztési-, Képzési és Projekt csoport is hozzájárult (pl.: Idősek programsorozata).

**A/** Az Idősek Nappali klubjai tartalmas, színes programokat állítanak össze minden hónapra.

A programok, foglalkozások köre igyekszik felölelni mindazon tevékenységeket, melyek a korosztály igényeinek megfelelnek, segíti a társas kapcsolatokat, hozzájárul a magány és az elszigetelődés elkerüléséhez. A rendszeres foglalkozások a kreativitást, az alkotás örömét is inspirálják, lehetővé teszik. Mindegyik klubban vannak kézműves foglalkozások (gyöngyfűzés, kerámia készítő foglalkozás, különböző papírtechnikák megtanulása – origami, decoupage, virág hajtogatás, kollázs készítés, kötés – horgolás, háncs figurák készítése, foltvarró szakkör).

A Humán Szolgáltató nagy hangsúlyt fektet a művészeti tevékenységekre, az alkotás öröme, a mentális egészséget segíti, az önbizalmat növeli, erre lehetőségeket biztosítanak a műtermi foglalkozások, a rajzszakkör, a művészetterápiás kör (a Fejlesztési csoport munkatársa közreműködésével), azon kívül rendszeresen szerveznek csoportos múzeumlátogatásokat, kiállítások megtekintését.

A mentális és fizikai egészség megőrzése, fenntartása, az esetleg már fennálló betegségek karbantartása, az egészségromlás megelőzése, idős korban még jelentősebb figyelmet igényel. A cél elérése érdekében rendszeres foglalkozásaik a meridián torna, a csí-kung foglalkozás, az ETKA jóga, a csoportos tornák, illetve a Fejlesztési csoport gyógytornásza által vezetett gyógytornák – kardió, reumatológiai és gerinc torna.

A zene és tánc gyógyító ereje közismert. Ezt kihasználva három klubban is rendszeresen van Szenior „örömtánc” foglalkozás.

Idős korban az agyunk „tornáztatása” is fontos teendő. Ehhez az angol nyelvi készségfejlesztő foglalkozások, az újságszerkesztői órák, a könyvtári órák járulnak hozzá.

2017 szeptemberében elindult az „Idősek Akadémiája” programsorozat, amelynek keretében lehetőség van számítógépes, tai-chi tanfolyamon, bűnmegelőzési-, vagyonvédelmi előadásokon (az áldozattá válás elkerülése) való részvételre egyaránt.

Az egészséges életmód, az egészségmegőrzés érdekében rendszeresen vannak a Projekt csoport szervezésében prevenciós előadások, melyeken a klubtagok mindig részt vesznek.

**B/** Szociális és közművelődési szolgáltatások bővítése

Kiemelt szerepet kapott négy idősek klubja, a Dohány u. 22-24. sz. telephely a „Történetek kávézója” ahol egy-egy délutáni irodalmi-, zenés-táncos-, ismeretterjesztő program mellett, arra is lehetőség van, hogy kávé mellett kellemes hangulatban beszélgessenek.

A Király u. 97. sz. alatti Idősek klubja „Kulturális központ” szerepét tölti be, mely kapcsán zenés előadásokat, opera ismertető és bemutató előadásokat, megemlékezéseket „Jeles napjaink”-ról szerveznek.

„Közösségi Rendezvény Központ” szerepben is működik a Dózsa Gy. út 46. sz. alatti klub. Komolyzenei koncertekkel, előadásokkal teszik színesebbé a klubtagok és a kerületben élő idős korosztály mindennapjait. Ebben a klubban egy színjátszó- és dalkör is működik, minden ünnepükre Ők készítenek műsort, melyet nagy szeretettel adnak elő a nézők örömére.

Az Erzsébetvárosi Önkormányzat támogatásával, a Projekt csoport szervezésében évente megrendezésre kerül az „Idősek programsorozat”, melyben kulturális előadások és kirándulások szerepelnek. A klubtagjaik is nagy örömmel vesznek részt ezeken a programokon.

1. **Beazonosított probléma:** Az idős emberek egészségi állapota rossz.

**Fejlesztési lehetőségek:** Prevenciós programok, szűrőnapok szervezése, idős torna.

A 2016 novemberében megnyitott a Bischitz Johanna Integrált Humán Szolgáltató Központ új irodája, az Egészségfejlesztési Pont. Az Egészségfejlesztési Pont szervezésében valósulnak meg olyan szűrőprogramok, melyeken a klubtagok is rendszeresen részt vesznek. Az Egészségfejlesztési Pont ingyenes szolgáltatásai közé tartoznak a csoportos gyógytornák, az egyéni és csoportos egészségpszichológiai foglalkozások, továbbá az irodában biztosított sporteszközök használata.

Az Egészségfejlesztési Pont a klubokban is szervez előadásokat az egészségtudatos életmóddal, betegség megelőző szűrésekkel kapcsolatban.

A klubok „egyénileg” is szerveznek szűrővizsgálatokat, pl. látás vizsgálat, hallás vizsgálat, ortopédiai (gyógycipő) vizsgálat és készíttetés.

A kerületi nyugdíjasok hosszú évek óta igénybe vehetik a Lövölde téri Sportcentrumban tartott ingyenes tornát, melyre általában heti 3-4 alkalommal kerül sor. A résztvevők száma 6-20 fő között van alkalmanként, a torna iránti érdeklődés folyamatos.

Erzsébetváros Önkormányzata minden évben pályázatot ír ki civil szervezetek programjainak támogatására. A pályázatot benyújtók között prioritást élveznek az idősek, rászorulók számára szervezett programok is. A pályázaton többek között támogatást nyert több – főként a nyugdíjas korosztályt magában foglaló – egyesület programpályázata, amely tagjai számára szervez kulturális programokat.

1. **A fogyatékkal élők és egészségkárosodottak helyzete, esélyegyenlősége**
2. **Beazonosított probléma:** A középületek akadálymentesítése nem minden esetben megoldott

**Fejlesztési lehetőségek:** Közszolgáltatást ellátó intézmények akadálymentesítése

A kerületi beruházások megvalósítása, közintézmények korszerűsítése, felújítása az akadálymentesítés követelményeinek megfelelően, és azokat szem előtt tartva kerülnek kivitelezésre.

Az önkormányzati fenntartású Bischitz Johanna Integrált Humán Szolgáltató Központ telephelyeinek jelentős része akadálymentes, a hosszú távú tervek között szerepel a további intézmények akadálymentesítése, figyelembe véve azok adottságait.

1. **Beazonosított probléma:** A sajátos nevelési igényű bölcsődés korú gyermekek helybeli ellátásáról az érintett szülők nem minden esetben értesülnek

**Fejlesztési lehetőségek:** Városligeti Bölcsőde szolgáltatásainak ismertetése, terjesztése

2017.01.01-ig csak a Városligeti Bölcsődében volt lehetőség SNI-s gyermekek fogadására. 2017.01.01-től a jogszabályi változások lehetővé teszik, hogy minden bölcsőde ellásson SNI-s gyermekeket. Ennek tekintetében a Dob és a Lövölde Bölcsőde is fogadhat már speciális ellátást igénylő gyermekeket. A lakosság körében elfogadottá vált a lehetőség, a szülők bizalommal fordulnak a szakmai vezetők felé a problémáikkal.

Ezen gyermekek szakmai ellátásában, a megfelelő fejlesztésük biztosítása érdekében, együttműködnek a fejlesztő pedagógusokkal. Az arra rászoruló gyermekeket pedagógiai szakszolgálathoz irányítják, kisgyermeknevelői véleménnyel. Esetükben, szükség esetén a szakértői bizottságok által kijelölt szakemberek foglalkoznak a gyermekekkel, melyhez igény szerint, megfelelően felszerelt helyiséget tudnak biztosítani.

A Pedagógiai Szakszolgálattal tervezés alatt van egy esetleges utazó-fejlesztő pedagógus jelenléte a három bölcsődében. Ennek megvalósítása még folyamatban van. Az egyeztetések értelmében 2017 őszén a Szakszolgálat munkatársai látogatást tesznek a bölcsődékben, és felmérik a hozzájuk járó gyermekeket (szülői beleegyezéssel, kisgyermeknevelői „ajánlásra”) és szükség esetén értesítik a szülőket a fejlesztési lehetőségekről. Ez a lehetőség azonban továbbra sem fogja megoldani azt a problémát, amit a helyi, napi szintű fejlesztés szükségessége eredményez.

A TEM adta lehetőségeknek köszönhetően, bár a bölcsődei ellátást alapjában nem érintett és nem érinti a szervezeti átalakulás, a Család- és Gyermekjóléti Központtal, valamint a Védőnői Szolgálattal az együttműködés hatékony. Egy-egy eset kapcsán igyekeznek informatívan és gyorsan reagálni a problémákra. 2017. első felében a közös kitelepülések során a szülők ezeken az eseményeken kötetlenebbül tudtak érdeklődni a bölcsődei ellátásról.

Erzsébetváros Önkormányzata minden évben pályázatot ír ki civil szervezetek programjainak támogatására. A pályázatok elbírálása során elsődleges prioritást élveznek a sérültek, fogyatékkal élők számára szervezett programok. Ennek köszönhetően 2015-2017-ben támogatást nyert az Afázia Egyesület, mely a stroke-on átesett embereknek segít a felépülésben, a Cukorbetegek Egyesülete, amely a cukorbetegek életminőségének javítását tűzte ki célul, melyet szintén támogatott az Önkormányzat. A Hársfa Egyesület az értelmi sérült fiatalok számára biztosít sportolási lehetőséget, de a Hallássérültek Rehabilitációjáért Küzdők Egyesülete, Vakok és Gyengénlátók Közép-Magyarországi Regionális Egyesülete, a Küldetés Egyesület valamint a Mozgássérültek Budapesti Egyesületének Erzsébetvárosi Szervezete szintén részesült pályázati támogatásban.

1. **A mélyszegénységben élők, romák helyzete, esélyegyenlősége**
2. **Beazonosított probléma:** A családok közüzemi szolgáltatások igénybevételéhez kötődő adósságállománya növekszik.

**Fejlesztési lehetőségek:** Információnyújtás az előre fizető mérőórák felszerelésének előnyeiről, a felszereltetés költségeihez való önkormányzati hozzájárulásról.

Erzsébetváros Önkormányzata eseti jelleggel települési támogatásban részesíti azokat a személyeket, akiknek előre fizető mérő kerül felszerelésre, és akiknek családjában az egy főre jutó havi jövedelem nem haladja meg a helyi rendeletben előírt mértéket.

A támogatás igénybevételéről és az előre fizető mérő felszerelésének előnyeiről az önkormányzat Ügyfélszolgálati Irodáján nyújtanak tájékoztatást a kérelmezők részére.

1. **Beazonosított probléma:** A roma emberek foglalkoztatottsági mutatói lassan javulnak.

**Fejlesztési lehetőségek:** Hátrányos helyzetű (különösképpen roma) munkanélküliek munkaerő-piaci reintegrációjának elősegítése című projekt megvalósítása

A foglalkoztatást elősegítő programok körében valósult meg a „Hátrányos helyzetű munkanélküliek munkaerő-piaci reintegrációjának elősegítése” című projekt, melynek keretében több mint 20 fő, hátrányos helyzetű kerületi lakost sikerült a nyílt munkaerő-piacon elhelyezni.

A Humán Szolgáltató Család- és Gyermekjóléti Központjában működő Fejlesztési Centrum által, munkanélküliek számára nyújtott szolgáltatások magukban foglalják a fent említett projekt célkitűzéseit is. A centrum tanácsadó szakemberei munkanélküliek számára nyújtanak segítséget térítésmentesen igénybe vehető komplex munkaerő-piaci szolgáltatással az álláskeresés sikerének növelése, az elhelyezkedés támogatása érdekében.

A Fejlesztési Centrum tanácsadó munkatársai tájékoztatják az állás nélküli ügyfeleket a munkáltatói elvárásokról, a munkaerőpiac aktuális helyzetéről, illetve az elhelyezkedését segítő képzési lehetőségekről és az igénybe vehető ellátásokról. Az álláskeresési tanácsadás során a Fejlesztési Centrum szakemberei az ügyféllel közösen megtervezik az álláskeresés folyamatát. Első lépésként a munkavállalást akadályozó tényezők feltárására kerül sor. A problémák beazonosítását követően egy elhelyezkedési stratégia kerül kidolgozásra – szintén közösen az ügyféllel - a sikeres elhelyezkedés érdekében. A folyamat részeként kidolgozásra kerülnek az álláskereséshez szükséges dokumentumok (önéletrajz, motivációs levél), illetve a tanácsadók felkészítik az ügyfelet a személyes állásinterjúra. A munkába állást követően a tanácsadók tovább segítik az ügyfelet a helytállásban, a hosszú távú munkahelymegőrzése érdekében.

A kerületi nem foglalkoztatott, hátrányos helyzetű nők elhelyezkedését és reintegrációját segíti elő a fentebb említett MASNI is.

**HELYI ESÉLYEGYENLŐSÉGI PROGRAM 2017. ÉVI ÁTTEKINTÉSE**

**INTÉZKEDÉSI TERV – ELÉRT EREDMÉNYEK – 2015-2017**

**Intézkedési terv a 2015-2017 közötti időszakra**

|  |  |
| --- | --- |
| **A nők helyzete, esélyegyenlősége** | |
| **beazonosított problémák:** | **fejlesztési lehetőségek:** |
| A GYES-ről, GYED-ről való visszatérés nehézsége a munkaerőpiacra | * Rugalmas foglalkoztatás elősegítése   ***Megvalósulás: folyamatos***  ***Határidő: 2018.06.26.***   * A gyermekintézmények nyitva tartásának optimalizálása   ***Megvalósult.***   * „MASNI” tovább működtetése   ***Megvalósult.*** |
| A nők egészségének megőrzése | * Egészségügyi szűrőprogramok szervezése   ***Megvalósult.***   * Házi orvosok számára pályázat kiírása prevenciós eszközökre   ***Megvalósult.*** |
| **A gyermekek helyzete, esélyegyenlősége** | |
| **beazonosított problémák:** | **fejlesztési lehetőségek:** |
| Magas a hátrányos családi körülmények között élő veszélyeztetett gyermekek száma | * Veszélyeztetettséget megelőző programok   ***Megvalósult.***   * A Területi Ellátási Modell hosszú távú fenntartása és működtetése   ***Megvalósulás: folyamatos***  ***Határidő: 2018.06.26.*** |
| Csekély számú azon programok aránya, mely a kamaszokat szólítja meg | * Hetedhét Éjszakai Sport Klub munkájának támogatása, erősítése   ***Megvalósult, azonban a program elérése alacsony, népszerűsítése továbbra is indokolt. Határidő:2018.06.26.*** |
| A gyermekek egészséges étkezése a családokban nem mindig megoldott | * Az új jogszabályi előírásoknak megfelelő egészséges étkeztetés biztosítása   ***Megvalósult.***   * Tájékoztatás az önkormányzat által nyújtott gyermekétkeztetési támogatásról   ***Megvalósult.*** |
| **Az idősek helyzete, esélyegyenlősége** | |
| **beazonosított problémák:** | **fejlesztési lehetőségek:** |
| Az időskorú népességen belül az elmagányosodás veszélye magas | * Generációs programok szervezése (Idősek klubja programjai, idősek tornája, senior tánc – lehetőségek biztosításának feltárása)   ***Megvalósult.***   * Szociális és közművelődési szolgáltatások bővítése   ***Megvalósult.*** |
| Az idős emberek egészségi állapota rossz | * Prevenciós programok, szűrőnapok szervezése, idős torna   ***Megvalósult.*** |
| **A fogyatékos és egészségkárosodott emberek helyzete, esélyegyenlősége vizsgálata során kerületünkben** | |
| **beazonosított problémák** | **fejlesztési lehetőségek** |
| A középületek akadálymentesítése nem minden esetben megoldott | * Közszolgáltatást ellátó intézmények akadálymentesítése   ***Megvalósulás: folyamatos***  ***Határidő: 2018.06. 26.*** |
| A sajátos nevelési igényű bölcsődés korú gyermekek helybeli ellátásáról az érintett szülők nem minden esetben értesülnek | * Városligeti Bölcsőde szolgáltatásainak ismertetése, terjesztése   ***Megvalósult.*** |
| **A mélyszegénységben élők, romák helyzete, esélyegyenlősége vizsgálata során kerületünkben** | |
| **beazonosított problémák:** | **fejlesztési lehetőségek:** |
| A családok közüzemi szolgáltatások igénybevételéhez kötődő adósságállománya növekszik | * Információnyújtás az előre fizető mérőórák felszerelésének előnyeiről, a felszereltetés költségeihez való önkormányzati hozzájárulásról   ***Megvalósult.*** |
| A roma emberek foglalkoztatottsági mutatói lassan javulnak | * Hátrányos helyzetű (különösképen roma) munkanélküliek munkaerő-piaci reintegrációjának elősegítése című projekt megvalósítása   ***Megvalósult.*** |

**Az elfogadás módja és dátuma**

Budapest Főváros VII. kerület Erzsébetváros Önkormányzat Képviselő-testülete a Helyi Esélyegyenlőségi Program Intézkedési Terv áttekintését megvitatta és a /2017. (XI..) számú határozatával elfogadta.

Budapest, 2017. november „ ”

………………………………………… ……………………………………….

Vattamány Zsolt Dr. Gotthard Gábor

Polgármester Jegyző