**Budapest Főváros VII. kerület Erzsébetváros Önkormányzata Képviselő-testületének …/2017. (…) önkormányzati rendelete**

**Budapest Főváros VII. Kerület Erzsébetváros Önkormányzata Képviselő-testületének egyes helyi adórendeleteinek módosításáról**

Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (1) bekezdés h) pontjában meghatározott feladatkörében eljárva, a helyi adókról szóló 1990. évi C. törvény (továbbiakban: Htv.) 1. § (1) és (2) bekezdésének felhatalmazása alapján az egyes helyi adórendeleteinek módosításáról a következőket rendeli el:

**1. Budapest Főváros VII. kerület Erzsébetváros Önkormányzata építményadóról szóló 12/1996. (IV. 26.) számú önkormányzati rendeletének (továbbiakban: Épa.) módosítása**

**1. §**

Az Épa. 2. §-a a következő (1a) bekezdéssel egészül ki:

*„(1a) Adóköteles az 1. §-ban megjelölt területen lévő - a Htv. 11/A. §-ában meghatározott - ingatlanon elhelyezett reklámhordozó.”*

**2. §**

Az Épa. 3. §-a helyébe a következő rendelkezés lép:

*„Az adó alanya a Htv. 12. §-ában és 12/A. §-ában meghatározottak köre.”*

**3. §**

(1) Az Épa. 4. § (1) bekezdése helyébe a következő rendelkezés lép:

*„Az építményadó alapja - az (1a) bekezdésben foglalt kivétellel - az építmény m2-ben számított hasznos alapterülete (Htv. 15. §).”*

(2) Az Épa. 4. §-a a következő (1a) bekezdéssel egészül ki:

*„(1a) A 2. § (1a) bekezdése szerinti adótárgy építményadójának alapja annak reklámközzétételre használható, m2-ben - két tizedesjegy pontossággal - számított felülete (Htv. 15/A. §).”*

(3) Az Épa. 4. § (3) bekezdése helyébe a következő rendelkezés lép:

*„Az adó általános mértéke - a (4)-(5) bekezdésekben foglalt kivétellel - 1853 Ft/m2/év.”*

(4) Az Épa. 4. §-a a következő (5) bekezdéssel egészül ki:

*„(5) Az adó mértéke reklámhordozó esetén 12000 Ft/m2/év.”*

**4. §**

(1) Az Épa. 7. § (2) bekezdése helyébe a következő rendelkezés lép:

*„Mentes az építményadó alól a magánszemély adóalany ingatlan-nyilvántartásban lakásként szereplő építménye, amelyet a magánszemély adóalany vagy közeli hozzátartozója életvitelszerűen lakás céljára használ. Életvitelszerűen lakásként használt ingatlan: a Htv. 12. § (1) bekezdés szerinti adóalany olyan lakása, ahol az adóalany vagy az adóalany Ptk. szerinti közeli hozzátartozója bizonyítottan az életviteléhez szükséges tevékenységeket (étkezés, főzés, mosás, családi élet szervezése, közüzemi szolgáltatások igénybevétele, elérhetőségi címként megjelölése, egyéb) rendszeresen, legjellemzőbben folytatja.”*

(2) Az Épa. 7. § (2a) bekezdése helyébe a következő rendelkezés lép:

*„Nem illeti meg a (2) bekezdésben foglalt mentesség a magánszemély adóalanyt az életvitelszerűen lakás céljára használt építmény azon részére, melyet szálláshely szolgáltatás keretében, bérbeadás útján vagy vállalkozási tevékenységhez kapcsolódóan hasznosít.”*

**2. Budapest Főváros VII. kerület Erzsébetváros Önkormányzata telekadóról szóló 16/2001. (IV. 20.)** **számú önkormányzati rendeletének (továbbiakban: telekadó rendelet) módosítása**

**5. §**

(1) A telekadó rendelet 5. § (1) bekezdése helyébe a következő rendelkezés lép:

*„Az adó alapja a telek m2-ben számított területe.”*

(2) A telekadó rendelet 5. § (2) bekezdése helyébe a következő rendelkezés lép:

*„Az adó mértéke 330 Ft/m2/év.”*

**6. §**

E rendelet 2018. január 1. napján lép hatályba.

**dr. Gotthard Gábor Vattamány Zsolt**

**jegyző polgármester**

**Indokolás**

**Általános indokolás**

Építményadó tekintetében 2018. január 1-től kibővül az adótárgyak köre és bevezetésre kerül a településkép védelméről szóló törvény szerinti reklámhordozó adóztatása, melyre speciális szabályozás vonatkozik. Az adómentességre vonatkozó helyi rendelkezések pontosításra kerültek a lefolytatott adóigazgatási eljárások tapasztalatai alapján.

Telekadó tekintetében a Htv. 7. § b) pontjában foglalt előírásnak eleget téve négyzetméter alapú adóztatás kerül bevezetésre a korábbi forgalmi érték alapú helyett.

**Részletes indokolás**

**1-3. §**

A reklámhordozók építményadó hatálya alá vonása értelmében kiegészítésre, módosításra kerültek az adótárgyak, adóalanyok körére és az adóalapra, adómértékre vonatkozó rendelkezések.

**4. §**

Adómentesség megfogalmazásának pontosítása.

**5. §**

A telekadó alapjának és mértékének módosításáról rendelkezik az Önkormányzat adómegállapítási jogával összefüggő törvényi szabályozásra tekintettel.

**6. §**

A rendelet hatályba lépésének időpontjáról rendelkezik.